**สรุปความก้าวหน้าโครงการตลาดประชารัฐ จังหวัดอ่างทอง**

เอกสารหมายเลข................

**1. การขับเคลื่อนโครงการตลาดประชารัฐ**

 เพื่อให้การดำเนินโครงการตลาดประชารัฐจังหวัดอ่างทอง เป็นไปอย่างถูกต้องและมีประสิทธิภาพ สามารถช่วยเหลือบรรเทาปัญหาความเดือดร้อนของประชาชน รวมทั้งกระตุ้นเศรษฐกิจฐานรากของประชาชน จังหวัดอ่างทอง ได้มอบหมายหน่วยงานที่เกี่ยวข้องในการกำกับดูแลตลาด แต่ละประเภท ได้แก่ สำนักงานพัฒนาชุมชนจังหวัดอ่างทอง สำนักงานส่งเสริมการปกครองท้องถิ่นจังหวัดอ่างทอง สำนักงานพาณิชย์จังหวัดอ่างทอง สำนักงานวัฒนธรรมจังหวัดอ่างทอง บริษัท ประชารัฐรักสามัคคีจังหวัดอ่างทอง (วิสาหกิจเพื่อสังคม) จำกัด และธนาคารเพื่อการเกษตรและสหกรณ์การเกษตรจังหวัดอ่างทอง ดำเนินการ ดังนี้

 (1) ตรวจสอบการจัดการตลาดในกำกับดูแลให้ถูกต้องตามกฎหมาย

 (2) สนับสนุนรับสินค้าทางการเกษตรที่ล้นตลาดตามฤดูกาล เพื่อเป็นการระบายสินค้า โดยระหว่างนี้ จะมีผลผลิตทางการเกษตรออกสู่ตลาดเป็นจำนวนมาก ได้แก่ สับปะรด ลำไย และกระเทียม

 (3) พัฒนาตลาดประชารัฐในกำกับดูแลให้เป็นแหล่งท่องเที่ยว โดยเชื่อมโยงตลาดประชารัฐกับ OTOP นวัตวิถี ให้ครบวงจร “ชม ชิม ช้อป แชร์”

 และรายงานผลการดำเนินการให้จังหวัดทราบ ทุกวันที่ 25 ของเดือน

**2. การจัดกิจกรรมโครงการตลาดประชารัฐ**

 2.1 จังหวัดอ่างทอง ได้เข้าร่วมการจัดแสดงและจำหน่ายสินค้างาน “OTOP Midyear 2018” ระหว่างวันที่ 9 – 17 มิถุนายน 2561 ณ อาคารชาเลนเจอร์ 1 – 3 ศูนย์การแสดงสินค้า และการประชุมอิมแพ็ค เมืองทองธานี อำเภอปากเกร็ด จังหวัดนนทบุรี เพื่อเป็นการเพิ่มช่องทางการตลาดและสร้างรายได้ให้กับชุมชน และประชาสัมพันธ์เชิญชวนให้ผู้ที่สนใจได้เดินทางมาท่องเที่ยว ในจังหวัดอ่างทอง มีรายได้จากการจำหน่าย จำนวน 2,518,115 บาท (สองล้านห้าแสนหนึ่งหมื่นแปดพันหนึ่งร้อยสิบห้าบาท)

 **2.2. รายได้จากการจำหน่ายสินค้าโครงการตลาดประชารัฐ**

 **จังหวัดอ่างทอง มีรายได้จากการดำเนินโครงการตลาดประชารัฐ ตามนโยบายของรัฐบาล ตั้งแต่วันที่ 5 ธันวาคม 2560 -26 มิถุนายน 2561 รวมทั้งสิ้น 36,376,915 บาท (สามสิบหกล้าน สามแสนเจ็ดหมื่นหกพันเก้าร้อยสิบห้าบาท)**

 สำหรับการจัดกิจกรรมส่งเสริมโครงการตลาดประชารัฐ ในห้วงเดือนกรกฎาคม 2561 ของจังหวัดอ่างทอง มีกิจกรรมดำเนินการส่งเสริมการตลาด ดังนี้

 (1) งาน “เดิน – ปั่นจักรยานเพื่อสุขภาพ และเฉลิมพระเกียรติ” ประจำปี 2561 เพื่อเฉลิมพระเกียรติสมเด็จพระเจ้าอยู่หัวมหาวชิราลงกรณ บดินทรเทพยวรางกูร เนื่องในโอกาสวันเฉลิม พระชนมพรรษา 28 กรกฎาคม 2561 เพื่อให้ประชาชนได้แสดงออกถึงความจงรักภักดี น้อมถวายเป็นพระราชกุศลและเป็นการเสริมสุขภาพได้อีกทางหนึ่ง โดยกิจกรรมจะจัดขึ้น ในวันที่ 15 กรกฎาคม 2561 ณ บริเวณอุทยานสวรรค์ อ่างทองหนองเจ็ดเส้น ตำบลหัวไผ่ อำเภอเมือง และตำบลสายทอง อำเภอป่าโมก จังหวัดอ่างทอง

 (2) งาน “ร่มโพธิ์ทอง หอการค้าแฟร์” ครั้งที่ 2 โดยหอการค้าจังหวัดอ่างทองร่วมกับบริษัทประชารัฐรักสามัคคี จังหวัดอ่างทอง ระหว่างวันที่ 24 – 30 กรกฎาคม 2561 ณ วัดขุนอินทประมูล ตำบลอินทประมูล อำเภอโพธิ์ทอง จังหวัดอ่างทอง

*จัดทำโดย กลุ่มงานศูนย์ดำรงธรรมจังหวัด*

 *สำนักงานจังหวัดอ่างทอง*